Diari Oficial de la Generalitat Valenciana


Sumari del DOGV 3454, del 15-03-1999 (1999/1403)

ORDRE de 3 de febrer de 1999, de la Conselleria de Presidència, per la qual s'homologa la modificació d'estatuts de la Mancomunitat per a Serveis de Benestar Social de l'Ènova, Manuel, Rafelguaraf, San Juan de Énova i Senyera.
----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3454

Data del DOGV
:   15-03-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/1403


Data del document
:   03-02-1999

Organisme emissor
:   Conselleria de Presidència

Tipus de document
:   Ordre

Descriptors 

:   * Manuel
    * Senyera
    * Sant Joanet
    * Rafelguaraf
    * Énova, l'
    * servei social
    * cooperació administrativa
    * reglament intern
    * administració local
    * associació de municipis

ORDRE de 3 de febrer de 1999, de la Conselleria de Presidència, per la qual s'homologa la modificació d'estatuts de la Mancomunitat per a Serveis de Benestar Social de l'Ènova, Manuel, Rafelguaraf, San Juan de Énova i Senyera. [1999/Q1403]
  
Els plens dels ajuntaments de l'Ènova, Manuel, Rafelguaraf i San Juan de Énova van acordar aprovar la modificació d'estatuts de la Mancomunitat per a procedir a l'adhesió del municipi de Villanueva de Castellón i a l'ampliació dels fins de la Mancomunitat a la gestió en alta de l'abastiment de l'aigua potable.
  
Remés l'expedient tramitat i els estatuts aprovats a aquesta Conselleria, no s'hi adverteix cap infracció de l'ordenament jurídic, ni menyscapte de les competències d'aquesta comunitat autònoma, ni interferència en el seu exercici.
  
Per tot això, i d'acord amb allò que s'ha disposat en el Reial Decret 695/1979, de 13 de febrer, de transferències, en relació amb el Decret 10/1985, de la Presidència de la Generalitat Valenciana, de 21 de juny, i el Decret 30/1997, de 26 de febrer,
  
ORDENE
  
Article únic
  
S'homologa la modificació dels Estatuts de la Mancomunitat per a Serveis de Benestar Social de l'Ènova, Manuel, Rafelguaraf, San Juan de Énova i Senyera per adhesió del municipi de Villanueva de Castellón i ampliació dels fins a la gestió de l'abastiment d'aigua potable, en haver-se acreditat en l'expedient la legalitat de les actuacions.
  
València, 3 de febrer de 1999
  
El conseller de Presidència,
  
JOSÉ JOAQUÍN RIPOLL SERRANO
  
Estatuts de la Mancomunitat per a Serveis de Benestar Social de l'Ènova, Manuel, Rafelguaraf, San Juan de Énova, Senyera i Villanueva de Castellón
  
CAPÍTOL I
  
Disposicions generals
  
Article 1
  
1. Els municipis de l'Ènova, Manuel, Rafelguaraf, San Juan de Énova, Senyera i Villanueva de Castellón, es constitueixen en Mancomunitat amb personalitat i capacitat jurídica per al compliment dels fins que es determinen en l'article 5 dels presents estatuts, i els seus termes municipals constitueixen l'àmbit territorial de l'entitat.
  
2. Constituïda la Mancomunitat, podran adherir-s'hi, per procediment semblant al de la seua constitució, els ajuntaments interessats que es troben compresos en les condicions establides en els estatuts, i hauran d'assumir les obligacions que s'hi determinen.
  
3. Les adhesions hauran de ser informades favorablement per la Comissió Gestora de la Mancomunitat.
  
4. Per tràmits anàlegs podrà separar-se de la Mancomunitat qualsevol dels ajuntaments que la integren, però hauran d'estar al corrent de les seues aportacions econòmiques fins a la conclusió de l'exercici en què es produïsca l'efectiva separació.
  
5. En cas de separació no tindrà caràcter vinculant l'informe de la Comissió Gestora.
  
6. Si es produeix la separació de la Mancomunitat d'un o diversos dels municipis, aquest o aquests queden obligats, durant un termini de cinc anys a comptar des de la comunicació a la Mancomunitat del seu desig de separar-se, a suportar les càrregues que, en cas de dissolució d'aquesta, hagen de prorratejar-se entre els municipis associats, sempre i quan aquestes càrregues siguen conseqüència de serveis, activitats o obres realitzats per la Mancomunitat i acordats abans de la comunicació de la separació. El prorrateig s'efectuarà en proporció al temps en què dits serveis, activitats o obres hagen pogut beneficiar o ser utilitzats pels municipis, així com a les seues quotes d'aportacions econòmiques.
  
Article 2
  
La Mancomunitat es denominarà: Mancomunitat per a Serveis de Benestar Social de l'Ènova, Manuel, Rafelguaraf, San Juan d'Ènova, Senyera i Villanueva de Castellón i els seus òrgans de govern i administració s'ubicaran al municipi on residisca la seua presidència, i tindrà com a domicili social i lloc de reunió, la casa consistorial o local que assigne el mateix ajuntament.
  
CAPÍTOL II
  
Òrgans de govern i administració
  
Article 3
  
1. Els òrgans de govern de la Mancomunitat són: el president, el vicepresident, la Comissió Gestora i la Comissió de Comptes.
  
2. La Comissió Gestora estarà integrada per un vocal representant de cadascun dels municipis associats i el secretari.
  
Els vocals, titular i suplent, seran designats pels plens dels respectius ajuntaments.
  
3. La Comissió Gestora elegirà, d'entre els seus membres, el president i el vicepresident que el substituïsca en cas de vacant, absència o malaltia. La seua destitució necessitarà acord adoptat amb el quòrum establit per l'article 47.3 de la Llei 7/1985, de 2 d'abril.
  
4. La Comissió de Comptes estarà integrada per un membre de cadascun dels ajuntaments associats, designats expressament pel ple de les seues respectives corporacions.
  
Article 4
  
1. Les funciones de secretaria i intervenció seran exercides per funcionari amb habilitació de caràcter nacional, nomenat de conformitat amb allò que s'ha disposat en l'ordenament jurídic vigent. Mentre es cree la plaça, dites funcions seran exercides per qualsevol dels secretaris-interventors que exercisquen als municipis associats, previ nomenament per la Comissió Gestora.
  
2. Per al desenvolupament de les seues funcions la Mancomunitat, a través de la Comissió Gestora, ha d'aprovar anualment mitjançant el seu pressupost, la plantilla que ha de comprendre tots els llocs de treball reservats a personal funcionari de carrera i personal laboral.
  
3. La Comissió Gestora haurà de determinar els llocs de treball reservats a funcionaris d'acord amb les normes reguladors del personal al servei dels ens locals, així com l'abast de la seua dedicació i la forma de provisió, en el cas que el lloc de treball es compartisca amb el d'algun ajuntament, i procurar en aquests casos que siguen funcionaris o personal dels municipis associats.
  
CAPÍTOL III
  
Fins i competències de la Mancomunitat
  
Article 5
  
Seran fins de la Mancomunitat:
  
a) La creació i sosteniment de serveis assistencials i de benestar social que interessen als municipis membres.
  
b) L'esport extraescolar.
  
c) La gestió en alta de l'abastiment d'aigua potable.
  
Article 6
  
1. La competència de la Mancomunitat, en l'àmbit dels seus fins propis, comprendrà la gestió íntegra dels serveis i la realització de les obres necessàries.
  
2. Els acords de la Comissió Gestora en l'establiment i realització dels serveis i obres meritades obligaran els ajuntaments i veïns dels municipis associats.
  
3. Mitjançant acord adoptat pel ple del respectiu ajuntament, els municipis associats podran sol·licitar ser exclosos d'alguns dels serveis, activitats o obres que realitze la Mancomunitat, i correspondrà a la Comissió Gestora l'acceptació de la sol·licitud que, en cap cas, podrà incloure la totalitat dels serveis, activitats o obres.
  
CAPÍTOL IV
  
Recursos econòmics
  
Article 7
  
1. Per a la realització dels seus fins, la Mancomunitat disposarà dels següents recursos:
  
a) Ingressos procedents del seu patrimoni i altres de dret privat, i aquests constitueixen els rendiments o productes de qualsevol naturalesa derivats del seu patrimoni, així com les adquisicions a títol d'herència, llegat o donació.
  
b) Taxes i preus públics per la prestació de serveis o la realització d'activitats de la seua competència.
  
c) Subvencions i altres ingressos de dret públic acceptats per la Mancomunitat.
  
d) Contribucions especials per l'execució d'obres o per l'establiment o ampliació de serveis de la seua competència.
  
e) El producte d'operacions de crèdit.
  
f) Aportacions dels municipis que integren la Mancomunitat en proporció al nombre d'habitants segons l'última renovació del padró i als serveis, activitats o obres de què siguen recipendaris.
  
2. La percepció de les taxes, preus públics i contribucions especials podrà efectuar-se bé directament dels deutors bé mitjançant l'assignació de quotes als municipis associats, els quals, si fa el cas, podran repercutir-les als seus veïns deutors.
  
3. En cas d'impagament de l'aportació municipal, la Comissió Gestora, prèvia audiència de la corporació interessada, podrà percebre les quotes no pagades directament del Ministeri d'Economia i Hisenda, a càrrec de les liquidacions de la participació en els tributs de l'estat que corresponguen al municipi afectat.
  
Article 8
  
Serà d'aplicació a la Mancomunitat el que disposa la Llei d'Hisendes Locals respecte dels ingressos enumerats en l'article anterior.
  
Article 9
  
La Comissió Gestora formarà anualment un pressupost, conforme a les disposicions de la Llei d'Hisendes Locals.
  
CAPÍTOL V
  
Funcionament i règim jurídic
  
Article 10
  
1. El govern i l'administració de la Mancomunitat correspon a la Comissió Gestora integrada pel president i els vocals representants dels municipis associats.
  
2. Per al compliment dels fins concrets de la Mancomunitat, la Comissió Gestora té les atribucions que analògicament corresponen al ple respecte dels ajuntaments i que li siguen d'aplicació.
  
3. Regeix en les sessions de la Comissió Gestora el sistema de vot ponderat. A cada municipi s'atribueix un nombre de vots equivalent al quocient de dividir el nombre d'habitants de dret del municipi respectiu entre el nombre d'habitants de dret del municipi de menor població, i s'arredoniran per excés les fraccions superiors a 0,5, sense que cap municipi puga tenir més d'11 vots.
  
A aquests efectes es prendran les xifres que resulten de l'última renovació del padró aprovada definitivament.
  
4. Cada vocal representant dels ajuntaments, tindrà veu i vot en la Comissió Gestora, i estarà obligat a abstenir-se en aquells assumptes relatius als serveis, activitats o obres en què el respectiu municipi s'haja exclòs. El president dirimirà els empats amb vot de qualitat.
  
5. Els regidors designats com a vocals suplents, substituiran els titulars en cas de vacant, absència o malaltia. La substitució del vocal que ostente la condició de president de la Mancomunitat pel seu suplent només ho serà en qualitat de vocal i en cap cas com a president.
  
Article 11
  
1. El president de la Mancomunitat ostenta la seua representació, dirigeix l'administració i li correspon la superior direcció, inspecció i impuls dels serveis i obres que es realitzen, exerceix les facultats de caràcter econòmic i sancionador i, en general, aquelles respecte de la Mancomunitat que analògicament corresponen als alcaldes pel que fa als ajuntaments.
  
2. El vicepresident substitueix el president amb les seues mateixes facultats, en cas de vacant, absència o malaltia.
  
Article 12
  
1. Correspon a la Comissió de Comptes l'examen, estudi i informe dels comptes anuals de la Mancomunitat.
  
2. Per a l'exercici adequat de les funcions, la Comissió pot requerir, per mitjà del president, la documentació complementària que considere necessària i la presència dels membres i els funcionaris de la Mancomunitat especialment relacionats amb els comptes que s'analitzen.
  
3. Les competències de la Comissió de Comptes s'entenen sense perjuí que corresponen al Tribunal de Comptes, d'acord amb la seua legislació específica.
  
4. També regirà en la sessions de la Comissió de Comptes el sistema de vot ponderat que es regula en l'article 10.3 d'aquests estatuts.
  
Article 13
  
1. El règim de sessions, l'adopció d'acords, la tramitació d'expedients i la comptabilitat s'ajustarà al que es disposa en les vigents lleis en matèria de règim local per als ajuntaments.
  
2. Perquè la Comissió Gestora o la de Comptes puguen celebrar vàlidament sessió serà necessari que concórreguen almenys tres vocals el vot ponderat dels quals represente com a mínim la majoria del nombre total de vots.
  
3. La periodicitat de les sessions de la Comissió Gestora serà determinada per la mateixa Comissió en la sessió constitutiva.
  
Article 14
  
Són drets i deures dels municipis:
  
a) Participar en la gestió de la Mancomunitat d'acord amb el que disposen els estatuts i beneficiar-se de l'activitat i serveis que aquella desenvolupe.
  
b) Rebre informació directa dels assumptes que siguen del seu interés.
  
c) Presentar propostes d'actuació en l'àmbit de les matèries de competència municipal.
  
d) Contribuir, mitjançant les prestacions econòmiques establides pels estatuts i la Comissió Gestora, a l'exercici de les competències de la Mancomunitat.
  
e) Consultar la documentació dels arxius i el Registre de la Mancomunitat.
  
f) Intervenir en les sessions de la Comissió Gestora, amb veu i vot, a través dels seus representants legítims i en els supòsits específics que determinen els estatuts.
  
CAPÍTOL VI
  
Terme de vigència, modificació i
  
dissolució de la Mancomunitat
  
Article 15
  
La Mancomunitat es constitueix amb duració indefinida, atés el caràcter permanent dels seus fins.
  
Article 16
  
Els estatuts poden ser modificats amb el mateix procediment previst per a la seua elaboració i aprovació. Si la modificació afecta els fins de la Mancomunitat, cal, com a requisit previ, l'acord inicial de tots els ajuntaments, adoptat per majoria simple.
  
Article 17
  
La Mancomunitat podrà dissoldre's:
  
a) Per acord de la Comissió Gestora, ratificat pels ajuntaments dels municipis que la integren.
  
b) Per acord del Consell de Ministres en els termes establits en l'article 61 de la Llei 7/1985, de 2 d'abril, Reguladora de les Bases del Règim Local.
  
Article 18
  
En dissoldre's la Mancomunitat revertiran als ajuntaments els béns d'aquesta en proporció a les seues respectives aportacions, així com les càrregues resultants, tot això en els termes de l'article 1.6 d'aquests estatuts.